Biot (Alp Marìtime)

Biot a l'é na comun-a fransèisa ant la region aministrativa dla Provensa-Alp-Còsta Asura, ant ël dipartiment ëd j'Alp Marìtime. As dëstend an sna surfassa ëd 15,54 km², con 8 995 abitant, scond ël censiment dël 2007, con na densità ëd 578 abitant al chilòmeter quàder.

Ël pais a resta an sna colin-a.

 Stòria 
Dël 1209 na comandarìa ëd templar a l'ha creà l'unità teritorial dël vilage an gionzend le borgià spatarà dle sgnorìe teriere.
Peui, dël 1312, ij ben a son ëstàit trasferì a j'ospidalié ëd San Gioann ëd Gerusalem.
Durant ël sécol ch'a fa XIV la popolassion ëd Biot a l'é stàita strompà da la pest nèira e da le fassion rivaj.
A l'é mach con n'edit ëd re Renà dël 1470, ch'a autorisava l'anstalassion ëd quaranta famije ch'a rivavo da Oneja e da Pòrt Morissi, che ël pais a l'é tornà a prosperé.

 Artisanà 
La fabricassion d'ole a Biot a armonta a l'época dij focèis.
Durant l'età ëd mes coste ole a j'ero esportà an gran quantità dai pòrt d'Antibes e ëd Marsèja.
Ël cò a-i é staje dël sécol ch'a fa XVIII, con ël dësvlup dij vas artìstich; ël pais a contava antlora trantedoe bòite.

Dël 1956 a l'é stàita fondà la vedrerìa e a parte da j'agn 1960 Biot a l'é arnomà pr'ij sò artisan vëdrié e la produssion dël véder sofià a gòle.

 Leu d'anteresse 
Musé Fernand-Léger
Musé dë stòria local e ëd siràmica ëd Biot
La cesa

Categorìa:Comun-e dël dipartiment ëd j'Alp Marìtime